366 Timor

In vita presenti multiplex est timor. Est enim timor naturalis quo quis naturaliter timet rem sue nature contariam seu nociuam. Et iste timor nec est malus ne bonus, nec meritorius nec demeritorius. Cum a natura iste timor in viris bonis reperitur quia in Christo, Mark 14[:33]: *Coepit* Jesus *pavere et tedere*. Et in Paulo, qui ambulans ad decollandum accepit et Plantilla panniculum quo faciem obuolueret ne gladium percucientem videre. Et [*Noctium*] *Atticarum* in sexto libro *De ciuitate*, refert de quodam philosopho mortem in mari timente cui improperauit histrio secum assidens quod timeret que quidem passio cadere non debuit in philosophum.

¶ Cui philosophus respondit, Timeo fateor sed pro tali re pro qua timendum est, scilicet, ne vita boni viri amittatur sed tu non times quia pro amissione viles viri non timendum.

¶ Item, est timor mundanus seu humanus quia persona timet dampna mundi in seipso uel in suis rebus. Quando timorem quod habet Christus, Matt. 10[:28]: *Nolite timere eos qui occidunt corpus*.

Alius est timor seruilis, quando quis facit bonum uel retrahit se a malo timore pene, non amore iusticie. Sed adultera timet maritum, sic primi parentes timuerunt Deum quando absconderunt se in paradiso, Gen. 3[:8]. Iste tamen timor in animabus bene dispositis potest aliquando transire ad alium gradum timoris qui est inicialis. Quia quod prius fiebat tantummodo timore pene, iam per consuetudinem incipit fieri amore iusticie.

Deinde est timor castus seu filialis quo timet bonus filius patrem, vxor casta maritum, isto modo timent boni de peccatis suis preteritis. Sciunt enim quod peccauerunt, sed nesciunt an peccata sua sint dimisa, quia Eccle. 9[:1] dicitur, *Nescit homo utrum amore dignus sit an odio.* Timet enim de preteritis bonis suis quia nesciunt *an odio* placuerunt uel non, Eccle. 9[:1]: *Sunt iusti atque sapientes, et opera in manu Dei* sunt, scilicet, abscondita. Illi enim sunt cognita et certa sicut est de re quoniam tenetur. Vnde quidam sanctus homo in *Vitis patrum*,qui in moribus videbatur timere, respondit fratribus suis de hoc inquirentibus, seruaui mandata Dei in vita mea pro posse meo, sed quia homo sum securus donec coram Deo venerum.

¶ Deinde est alius timor sanctus qui permanet in seculum seculi, de quo Psal. [18:10] et Job 28[:28]: *Ecce timor Domini, ipsa est sapientia*. Iste etiam timor a quibusdam reuerencialis quo quis inspecta Dei immensitate resilit in propriam prauitatem. Exemplum de Daniele [2:19-20] qui visa visione non remanserit in eo fortitudo. Et Apo. 3[:1] Johannis viso fieri hominis, cecidit quasi mortuus. Exemplum etiam de Petro, Jacobo, et Johanne, Matt. 17[:6] qui visa gloria Dei in transfiguracione *ceciderunt et timuerunt valde*. Et de angelis dicitur in *Prefatione misse*, *Tremunt potestates*, narrat Petrus Alfonsus, quod rex quidam quesiuit a quodam philosopho quare eum non timeret. Et respondit, Potestas tuas que preteriit nichil est. Ideo non est timenda que presens est. Non timeo quia cito transiet que futura est nondum est. Ideo quia incerta non est timenda.

Narratur de quodam rege quod vix /f. 114va/ aliquando consolationem receipt. Et interogatus a fratre suo de tantanti doloris siluit. Sed mane facto, fecit duas tubas canere[[1]](#endnote-1) ad ianuam fratris sui quod erat tunc temporis signum mortis. Adducitur ergo frater regis coram rege tremens valde, et inquiritur ab eo cur timeret. Quia, respondit, in casu dampnationis erat. Si, inquirit rex, tantum timens iudicium hominis, multo magis timere debemus iudicium Dei.

Item, Augustinus, *Sermone* 63, magnum est, non facere malum. Magnum est, amare bonum. Nam et latro timet malum. Et vbi non potest, non facit. Et tamen latro est. Deus enim mentem interrogat, non manum. Et ponit exemplum de lupo qui venit ad ouile. Et quia non potest oues capere non capit, et tamen lupus sic. Si timore jehenne non facis malum, et quidem in te fides, quia futurum Dei iudicium credis, gaudeo fidei tue, sed adhuc timeo malicie tue.

¶ Item, timor habet plures nobiles effectus. Nam expellit peccata instar si rupi uel antidoti.

Secundo, preseruat hominem a culpa futura velud electuarium contra residuum, Exod. 20[:20]: *Ut probaret vos [venit] Deus, et ut* timor *illius esset in vobis,* ne *peccaretis*. Est enim timor sicut tutor bonus preservans contra infortunia, secundum Augustinum, primo *De civitate*,ubi tangit dissonas sentencias Catonis et Scipionis de Cartagine diruenda uel non. Vbi decreuit Scipio Cartagine fore standam et non diruendam, ut sic timore incineretur infirmis animis Romanorum, qui si abessent conuertentur ad lasciuias et seditiones quod sic continget. Nam diruta Cartagine secundum consilium Catonis, surrexerunt inter Romanos quando caruerunt timore bella intestina, Eccli. 27[:4]: *Si non in timore Domini tenueris te, cito subvertetur domus tua*.

¶ Item, timor Domini est sicut thesaurus preciosus qui reddit hominem solicitum circa custodiam gratie sue. [Isai.] 33[:6]: *Divitiae salutis sapientia et scientia; timor Domini ipse [est] thesaurus ejus*. Vnde Bernardus *Super Cantica* cum ad ea aram time ne indigne operis ex ea sed amplius subtracta gratia. Et si redierit amplius time ne contingat recidiuum quod et penis est Joan. [8:11]: *Noli amplius peccare.* Ne deterius aliud tibi contingat.

Item, dixit quidam, Qui timet Deum, omnia timent eum; et qui non timet Deum, ipse timet omnia. Exemplum de Cayn qui dixit Gen. 4[:14]: *Omnis qui* viderit *me, occidet me*.

Item, timor facit abicere terrena aggrauancia sicut periclitantes in mari abiciunt res suas, Job. 31[:23]*: Quasi tumentes super me fluctus timui Deum, et pondus ejus ferre non potui*. De declinacione mali que fit ex timore pene et de ea que fit ex amore iusticie dixit poeta: oderunt peccare mali formidine pene, oderunt peccare boni virtutis amore.

1. canere ] *corr*. claudere F.128. [↑](#endnote-ref-1)